b"\n_START_ARTICLE_\nMagnus Eriksson\n_START_SECTION_\nKonge i Norge, Sverige og Sk\xc3\xa5nelandene\n_START_PARAGRAPH_\nI 1319 ble Magnus tre \xc3\xa5r gammel valgt til konge av Norge. Etter at en unionstraktat hadde blitt inng\xc3\xa5tt mellom de to rikene Norge og Sverige, ble han den 8. juli samme \xc3\xa5r ogs\xc3\xa5 hyllet som konge av Sverige. Til \xc3\xa5 begynne med fikk hans mor, hertuginne Ingebj\xc3\xb8rg, stor innflytelse over styret i de to rikene, men i 1322 slo de svenske stormennene seg sammen, fratok henne styret og overlot det til riksr\xc3\xa5det, ledet av drotten Knut Jonsson. Dette eksempelet fulgte nordmennene i 1323 da de valgte herr Erling Vidkunsson til riksforstander. Unionen mellom de to rikene ble deretter innskrenket til et forsvarsforbund, slik unionstraktaten foreskrev. Magnus ble kronet i 1336 i Stockholm._NEWLINE_I 1332 henvendte Sk\xc3\xa5nes innbyggere seg til ham med \xc3\xb8nske om beskyttelse mot de holsteinske panteinnehaverne som da regjerte landet. Magnus var villig til \xc3\xa5 oppfylle \xc3\xb8nsket deres, og for ytterligere \xc3\xa5 forsikre seg om at han kom til \xc3\xa5 besitte Sk\xc3\xa5ne og Blekinge med Listerlandet samt \xc3\xb8ya Ven, kj\xc3\xb8pte han det formelt av panteinnehaverne for 34 000 mark s\xc3\xb8lv. Magnus endret tittelen sin til Rex Sveciae, Norvegiae et terrae Scaniae (= \xc2\xabkonge av Sverige, Norge og Sk\xc3\xa5ne\xc2\xbb), og var n\xc3\xa5 regent for en personalunion av tre riker. Den danske kongen Valdemar Atterdag vegret seg imidlertid for \xc3\xa5 anerkjenne kong Magnus' eiendomsrett over Sk\xc3\xa5nelandene, og Magnus fikk et unnvikende svar da han henvendte seg til paven med \xc3\xb8nske om en bekreftelse p\xc3\xa5 kj\xc3\xb8pet. Deretter ble Magnus, n\xc3\xa6rmest p\xc3\xa5 grunn av sin mors pant i enkelte slott i Danmark, innviklet i krig med kong Valdemar. F\xc3\xb8rst p\xc3\xa5 h\xc3\xb8sten 1343 ble det sluttet fred mellom dem i Varberg, og Valdemar avsto formelt Sk\xc3\xa5nelandene til Magnus.\n_START_SECTION_\nS\xc3\xb8nnen H\xc3\xa5kon konge i Norge\n_START_PARAGRAPH_\nFordi formynderregjeringen ikke hadde spart sammen penger, fikk Magnus store vanskeligheter \xc3\xa5 skaffe kj\xc3\xb8pesummen samt s\xc3\xb8steren Eufemias medgift. Flere av riksr\xc3\xa5dets medlemmer m\xc3\xa5tte garantere for ham, og han ble ogs\xc3\xa5 selv n\xc3\xb8dt til \xc3\xa5 utbetale store summer. Han ble i dessuten n\xc3\xb8dt til \xc3\xa5 pantsette store deler av riket. Dette vakte allmenn misn\xc3\xb8ye, s\xc3\xa6rlig fordi kongen og hans dronning, Blanka av Namur, som han giftet seg med i 1335, til tross for pengemangelen s\xc3\xa5 ut til \xc3\xa5 f\xc3\xb8re et yppig og sl\xc3\xb8sende liv. Birgitta av Vadstena, som ble k\xc3\xa5ret til helgen i 1391, ble kalt til hoffet i 1335 for \xc3\xa5 gi Blanka en innf\xc3\xb8ring i livet som dronning. Senere skulle Birgitta gj\xc3\xb8re det hun kunne for \xc3\xa5 skade Magnus' rykte ved \xc3\xa5 utgi sine visjoner, der hun hevdet at jomfru Maria ans\xc3\xa5 kongen for \xc3\xa5 v\xc3\xa6re homofil \xe2\x80\x93 enda han hadde fem barn i sitt ekteskap. Hun var motivert av \xc3\xb8nsket om \xc3\xa5 se sin egen s\xc3\xb8nnes\xc3\xb8nn, Karl Karlsson, p\xc3\xa5 tronen. _NEWLINE_Det ble ogs\xc3\xa5 klaget over at kongen forbigikk sine gamle og erfarne r\xc3\xa5dgivere. Samtidig gj\xc3\xa6ret det i Norge som Magnus fors\xc3\xb8kte \xc3\xa5 styre fra Sverige ved \xc3\xa5 forbig\xc3\xa5 riksr\xc3\xa5det og ikke utnevne en kansler. I 1339 ble det riktignok inng\xc3\xa5tt en overenskomst med de misforn\xc3\xb8yde nordmennene, men misn\xc3\xb8yen fortsatte, og i 1343 ble Magnus' yngre s\xc3\xb8nn H\xc3\xa5kon VI Magnusson valgt til konge i Norge. Riktignok skulle han styre under sin fars formynderskap, men det egentlige styret ble overtatt av riksr\xc3\xa5det. F\xc3\xb8lgende \xc3\xa5r, 1344, ble Magnus' eldste s\xc3\xb8nn, Erik Magnusson, valgt til tronf\xc3\xb8lger i Sverige.\n_START_SECTION_\nProblematisk regjeringstid i Sverige\n_START_PARAGRAPH_\nVed den russiske grensen hadde forholdene lenge v\xc3\xa6rt usikre, og Magnus dro derfor i 1348 med en h\xc3\xa6r over til Finland. Hele fem av Blankas br\xc3\xb8dre var p\xc3\xa5 korstog i Preussen hos Den tyske orden, en av dem d\xc3\xb8de der, en annen p\xc3\xa5 Kypros. Dette har nok inspirert Blanka og Magnus til \xc3\xa5 avlegge korstogsl\xc3\xb8fte for egen del; iallfall skrev paret et testamente i 1346 der de satte av penger til \xc3\xa5 sende hundre riddere p\xc3\xa5 korstog om de selv skulle d\xc3\xb8 f\xc3\xb8r de hadde oppfylt sitt korstogsl\xc3\xb8fte._NEWLINE_F\xc3\xb8rst hadde han fremgang i \xc3\xb8st, men hans erobringer gikk snart tapt, og da svartedauden begynte \xc3\xa5 herje i Sverige i 1350, stoppet krigen etter hvert av seg selv, uten noen kjent fredsslutning. Samtidig var Magnus opptatt av \xc3\xa5 skaffe seg besittelser i Estland og Livland. P\xc3\xa5 grunn av disse planene og den motstanden Magnus hadde vist Novgorodfarerne under den russiske krigen, kom han i et fiendtlig forhold til hansestedene. Han hadde heller ikke noen gang tidligere vist seg s\xc3\xa6rlig vennlig stemt mot dem. V\xc3\xa5penhviler ble inng\xc3\xa5tt med dem, men alltid for korte perioder. Ved disse forhandlingene virket alltid Magnus Erikssons svoger, hertug Albrekt II av Mecklenburg, som fredsmegler._NEWLINE_I 1354 sendte Magnus ut en ekspedisjon til Gr\xc3\xb8nland under ledelse av P\xc3\xa5l Knutsson som eide store deler av g\xc3\xa5rden Tveit p\xc3\xa5 Tysnes. F\xc3\xb8lget fikk i oppdrag \xc3\xa5 finne ut hva som hadde hendt med de fraflyttede norr\xc3\xb8ne koloniene p\xc3\xa5 Gr\xc3\xb8nland. Man fryktet at beboerne hadde henfalt til hedenskap. Et brev fra Gerard Mercator til John Dee i 1577 bringer utdrag fra et tapt verk av Jacobus Cnoyen (James Knox), som beskrev en ekspedisjon som hadde reist lenger enn til Gr\xc3\xb8nland og vendt tilbake med \xc3\xa5tte menn i 1364. Cnoyen skrev en beretning om ekspedisjonen i et tapt verk som het Inventio Fortunate, der han hevdet at kompassn\xc3\xa5len snur seg mot nord fordi det ligger en svart, magnetisk klippe\xc3\xb8y p\xc3\xa5 Nordpolen. _NEWLINE_De svenske stormennene ble mer og mer misforn\xc3\xb8yde med kong Magnus p\xc3\xa5 grunn av den katastrofale finanspolitikken hans, hans favorisering av hertug Bengt Algotsson og hans fors\xc3\xb8k p\xc3\xa5 \xc3\xa5 innskrenke stormennenes rettigheter. I 1356 gjorde derfor Magnus' eldste s\xc3\xb8nn, tronf\xc3\xb8lgeren Erik, sammen med flere av rikets stormenn oppr\xc3\xb8r mot kong Magnus. Resultatet ble at Magnus m\xc3\xa5tte avst\xc3\xa5 en stor del av Sverige til Erik. Magnus vendte seg til kong Valdemar av Danmark og inngikk en avtale med ham om hjelp mot Erik. Men i 1359 d\xc3\xb8de Erik Magnusson plutselig, og Magnus ble igjen enehersker. Men kong Valdemar f\xc3\xb8lte seg bedratt og invaderte Sk\xc3\xa5ne i 1360, erobret \xc3\x96land og plyndret Visby. P\xc3\xa5 grunn av strid om en anti-dansk allianse med hansestedene kom Magnus i krangel med sin s\xc3\xb8nn kong H\xc3\xa5kon VI Magnusson av Norge, og i november 1361 fengslet H\xc3\xa5kon sin far._NEWLINE_15. februar 1362 ble H\xc3\xa5kon VI Magnusson formelt valgt til konge ogs\xc3\xa5 over Sverige, men kort tid etterp\xc3\xa5 inngikk han et forlik med sin far om \xc3\xa5 regjere Sverige i fellesskap. Krigen mot kong Valdemar f\xc3\xb8rte ikke til noe resultat, og allerede h\xc3\xb8sten 1362 begynte fredsforhandlingene. Utp\xc3\xa5 vinteren forandret stillingen seg totalt fordi H\xc3\xa5kon giftet seg med Valdemars datter Margrete (april 1363). Sannsynligvis h\xc3\xa5pet han \xc3\xa5 vinne tilbake Sk\xc3\xa5ne gjennom dette gifterm\xc3\xa5let. Dermed br\xc3\xb8t han forlovelsen med Elisabet av Holstein som stormennene hadde inng\xc3\xa5tt p\xc3\xa5 hans vegne. Samtidig ble flere av de svenske stormennene drevet i landflyktighet. De vendte seg til hertug Albrekt III av Mecklenburg. I november 1363 kom Albrekt med en h\xc3\xa6r til Stockholm, ble hyllet av borgerne og ble i februar 1364 valgt til konge. Magnus Eriksson og hans s\xc3\xb8nn kong H\xc3\xa5kon kunne ikke gj\xc3\xb8re effektiv motstand, s\xc3\xa5 fra juli 1364 kontrollerte de ikke lenger noe av det egentlige Sverige, bare V\xc3\xa4sterg\xc3\xb6tland, V\xc3\xa4rmland og Dalsland. _NEWLINE_Utp\xc3\xa5 v\xc3\xa5ren 1365 fors\xc3\xb8kte de riktignok \xc3\xa5 gjenerobre de tapte omr\xc3\xa5dene, men ble sl\xc3\xa5tt (i mars) ved Gata skog, n\xc3\xa6r Enk\xc3\xb6ping, hvor Magnus Eriksson ogs\xc3\xa5 ble tatt til fange. Han satt deretter i fangenskap til 1371, da han ble frigitt mot en dr\xc3\xb8y l\xc3\xb8sesum, p\xc3\xa5 grunn av et oppr\xc3\xb8r foretatt for hans skyld. Han bodde deretter hos sin s\xc3\xb8nn i Norge, og druknet 1. desember 1374 i B\xc3\xb8mlafjorden ved Lyngholmen i Sveio. Han var p\xc3\xa5 vei til T\xc3\xb8nsberg, der han skulle feire jul med sin s\xc3\xb8nn og svigerdatter, den senere Margrete I, da en storm bl\xc3\xa5ste opp, og b\xc3\xa5de han og besetningen omkom i forliset. Det er uvisst hvor han ligger begravet.\n_START_SECTION_\nDen russiske versjon\n_START_PARAGRAPH_\nCa 1400 forfattet en ortodoks munk Kong Magnus' testamente med gode r\xc3\xa5d til Magnus' s\xc3\xb8nn. If\xc3\xb8lge dette skrivet, som han angivelig forfatter p\xc3\xa5 sine siste dager, hadde Magnus lidd skipbrudd, men reddet seg i land, og blitt munk under navnet Grigorij (= J\xc3\xb8rgen) i Valamoklosteret ved Ladogasj\xc3\xb8en. Hans livs erfaring oppsummeres med at den ortodokse tro er den riktige og at man aldri skal overskride grensen til Russland, kjempe mot russere eller bryte noen avtale med dem. Det hele var oppdiktet, men fra 1800-tallet har man i Valamo-klosteret ogs\xc3\xa5 kunnet beskue en forfalskning som presenteres som Magnus' gravstein.\n_START_SECTION_\nMagnus Eriksson som person\n_START_PARAGRAPH_\nMagnus Eriksson var altfor svak, lettlivd og godtroende til \xc3\xa5 kunne klare \xc3\xa5 regjere sine to kongeriker i disse urolige tidene. Men hans regjeringstid er fra et svensk perspektiv bemerkelsesverdig p\xc3\xa5 grunn av det storartede lovarbeidet som ble utf\xc3\xb8rt i denne perioden. Magnus utstedte en mengde rettarb\xc3\xb8ter (stadgar), som blant annet avskaffet slaveriet. De fleste av disse rettarb\xc3\xb8tene inngikk i den landsloven han lot utarbeide for hele landet omkring \xc3\xa5r 1350, den s\xc3\xa5kalte kung Magnus Erikssons landslag, den svenske parallellen til den landsloven hans norske oldefar, kong Magnus Lagab\xc3\xb8te, lot utarbeide 80 \xc3\xa5r tidligere._NEWLINE_Magnus Erikssons kallenavn Magnus Smek (= Magnus Kj\xc3\xa6rtegn) kommer av at Birgitta av Vadstena var fiendtlig innstilt til ham. P\xc3\xa5 morssiden var ogs\xc3\xa5 hun av Folkunga\xc3\xa6tten. Hun anklaget ham for sodomi. Det er s\xc3\xa6rlig hans forhold til Bengt Algotsson som ligger til grunn for teorien om at han hadde homofil legning. Birgitta skrev ned sine 700 visjoner i samlingen Revelationes, og hevdet her at jomfru Maria en gang p\xc3\xa5 1360-tallet hadde tilskrevet fire av Sveriges stormenn og opplyst dem om at kong Magnus \xc2\xabhadde hatt beblandelse med menn\xc2\xbb, som han elsket h\xc3\xb8yere enn b\xc3\xa5de Gud og sin kone Blanka. I stedet mente hun at \xc2\xaben annen mann, f\xc3\xb8dt i riket, er valgt til konge av Gud\xc2\xbb - nemlig Birgittas s\xc3\xb8nnes\xc3\xb8nn. Jomfru Maria sluttet truende med at \xc2\xaber det den, som min s\xc3\xb8nn Kristus har valgt, da blir han stadfestet. Er det ikke ham, da blir han utskrapt.\xc2\xbb Men svenskene ville ikke ha Karl Karlsson til konge; da foretrakk de Albrekt III."